My Siel – NGVishoek
Of dink jy jou siel sal ’n eentonige toneel wees waaroor ander so half verveeld tuur omdat die paar hooplose murasies die verhaal van selfbejammering en moedeloosheid vertel? Wens jy dalk heimlik dat die skilder oornag elke stukkie van jou lewe met sy helder paletkleure kan oorverf?
Die goeie nuus is dat ons wat kinders van God is, die volmaakte Skilder-van-Hoop aan ons kant het! Daarom maak dit nie saak hoe die skilderdoek van ons lewens gister en vandag lyk nie. Hy kán en wil dit in ’n vreugdetoneel verander. Hy wil elke deel van ons lewens elke dag met sy genade núút verf. Hy wil die hartseerprentjies in vreugdetonele omskep; die moedelose vlaktes in hoop; die dorre woestyndele van ons harte wil Hy met sy liefdesreën deurnat en aan die einde van ons lewe … wil Hy ’n multikleurige ewigheidsreënboog skilder. Al wat ek en jy moet doen, is om elke oggend die verfkwas van ons lewens vir God te gee.
Dit maak nie saak hoe jou sielsprentjie vandag lyk nie, jou Vader wil:
graag sy vrede soos sagte blou lug in jou hart verf;
sy vergifnis soos spierwit bol-wolke oor jou lewe vorm;
jou vrouwees met spatsels helder vreugde ophelder; en
lieflike skadukolle-van-rus in jou siel bring.
En dan — voordat Hy sy raam-van-genade om jou sit — wil Hy eers sý Naam onderaan aan jou lewe teken om daarmee te sê: Ek het jou gemaak. Jy is myne!
Vertrou God om jou wêreld in ’n kosbare kunswerk te omskep! En onthou, vertroue is, soos Richard Forster skryf, wanneer jy dit kan regkry om te sê: “Ek verstaan nie wat God doen nie, ek weet nie waar God is nie, maar ek weet dat Hy die beste vir my wil.“
Meesterskilder, dankie vir die prentjie van my lewe. Dankie vir elke onvergeetlike toneel- van- vreugde, elke vrede-vervullende oomblik en elke sonsopkoms-van-hoop. Neem my lewe, Heer en laat dit elke dag meer wees soos U vir my begeer.